John Adams (televisiosarja)

John Adams on HBO:n tuottama seitsenosainen minisarja, joka kuvaa Yhdysvaltojen toisen presidentin John Adamsin elämää ja myös laajemmin Yhdysvaltojen 50 ensimmäisen vuoden poliittisia tapahtumia. Sarjan on ohjannut Tom Hooper ja käsikirjoittanut Kirk Ellis David McCulloughin samannimisen romaanin pohjalta. Pääosia näyttelevät Paul Giamatti ja Laura Linney. Sarjan ensiesittiin 16. maaliskuuta – 20. huhtikuuta 2008.
"John Adams" voitti ennätykselliset 13 Emmy-palkintoa, enemmän kuin mikään muu minisarja oli aikaisemmin voittanut. Sarjalle myönnettiin palkinnot muun muassa parhaan minisarjan, parhaan mies- ja naispääosan sekä parhaan miessivuosan kategorioissa.
Musiikin sarjaan sävelsivät Robert Lane ja Joseph Vitarelli.
Sarja alkaa Bostonin verilöylyllä. John Adams puolustaa oikeudessa murhasta syytettyjä brittisotilaita ja voittaa. Siirtolaisten tyytymättömyys isäntämaa Englannin toimiin johtaa ensimmäiseen mannermaakongressiin. Vaikka brittisotilaiden puolustaminen herätti vastustusta valitaan Adams edustajaksi kongressiin yhdessä serkkunsa Samuel Adamsin kanssa.
Toinen mannermaakongressi kiistelee Englannista itsenäistymisestä. Samalla aikaa Thomas Jefferson, Adams ja Benjamin Franklin laativat Yhdysvaltain itsenäisyysjulistusta. Yhdysvaltain vapaussota alkaa ja lopulta myös itsenäisyys julistetaan.
Adams matkaa Ranskaan poikansa John Quincy Adamsin kanssa toimimaan Yhdysvaltain lähettilään yhdessä Benjamin Franklinin kanssa kuningas Ludvig XVI:n hovissa. Adams matkaa myös Hollantiin hakemaan rahoitusta Englannin kanssa käytävää sotaa varten.
Abigail Adams, John Adamsin vaimo, saapuu Pariisiin. Samaan aikaan käydään neuvotteluja Pariisin rauhansopimuksesta. Sodan päätyttyä Adams matkaa Lontooseen ensimmäisenä Yhdysvaltain Englannin lähettiläänä ja tapaa kuningas Yrjö III:n. Lopulta Adams palaa Euroopan kiertueensa jälkeen Yhdysvaltoihin ja tapaa aikuistuneet lapsensa vuosien eron jälkeen. George Washington valitaan ensimmäiseksi presidentiksi 1789 ja Adams tämän varapresidentiksi.
Adams turhautuu senaatin puheenjohtajana, kun hän ei pääse Washingtoninin kabinetin sisäpiiriin. Adamsin välit Thomas Jeffersonin kanssa viilenevät, kun Yhdysvallat solmii Englannin kanssa kattavan yhteistyösopimuksen (Jay Treaty) vuonna 1794 ja jossa Adams joutuu toimimaan ratkaisijana. Sopimuksen ehdot muotoili pääosin Alexander Hamilton, joka oli Jeffersonin päävastustaja. Jefferson oli demokraattis–republikaanisen puolueen perustaja ja Hamilton oli federalistisen puolueen perustaja. Adams kuului federalisteihin, mutta ei ollut kuitenkaan Hamiltonin kannattaja vaan oli useissa asioissa tätä vastaan. Washington luopuu vallasta kahden kauden jälkeen vuonna 1797 ja Adams valitaan niukasti toiseksi presidentiksi. Äänestyksessä toiseksi tulleesta Jeffersonista tulee varapresidentti.
Adams toimii presidenttinä oman päänsä mukaan mielyttämättä kumpaakaan puoluetta. Yhdysvallat ovat julistamattomassa merisodassa Ranskan kanssa. Adams allekirjoittaa vastentahtoisesti federalistien ajamat Alien and Sedition Acts -säännökset, joilla pyritään rajoittamaan hallintoa vastustavia ja kapinaa lietsovia ulkomaalaisia. Demokraatti-republikaanien mielestä lait ovat perustuslainvastaisia. Toisaalta Adams ei suostu sotaan Ranskaa vastaan, mitä federalistit ajavat ja demokraattirepublikaanit vastustavat. Adamsin poika Charles ajautuu juopoksi ja hylkää perheensä, joka pakenee Adamsien luo. Adams kieltää poikansa ja tämä kuolee pian sen jälkeen. Adams ei tule valituksi toiselle kaudelle vaan presidentiksi valitaan Jefferson, minkä jälkeen Adams vetäytyy politiikasta.
Adams viettää eläkepäiviään Peacefield-tilallaan maata viljellen. Adamsien tytär Nabby kuolee syöpään. Abigail kuolee 73-vuotiaana. Adamsin ainoa elossa oleva poika, John Quincy, valitaan presidentiksi vuonna 1825. Adams ja Jefferson aloittavat kirjeenvaihdon ja sopivat välinsä Benjamin Rushin aloitteesta. Molemmat kuolevat Yhdysvaltain 50. itsenäisyyspäivänä vuonna 1826.